Swendelaars misbruik glo Gauteng-premier se naamDavid Makhura, premier van Gauteng Foto: GCIS Die provinsiale regering in Gauteng het die publiek gewaarsku teen ŉ bedrogspul wat onder premier David Makhura se naam die ronde doen. ŉ Woordvoerder van die provinsiale regering het in ŉ verklaring gesê die swendelaars gebruik die premier se naam en maak beloftes van werk, beleggingsgeleenthede en maatskaplike toelaes. “Die bedrieërs het ŉ vals Yahoo-e-posadres opgestel en gebruik dit om persone uit te nooi om aansoek te doen vir werk of ander voordele uit die regering.” Makhura het die bedrogspul veroordeel. “Daar is ŉ bedrogspul wat niksvermoedende mense probeer kul uit hul swaarverdiende geld in ruil vir ekonomiese geleenthede in die provinsie,” het hy gesê. “Ons is ontsteld dat hierdie gewetenlose misdadigers ons pogings en ingrypings om armoede, werkloosheid en ongelykheid te bestry, uitbuit. Ons het die wetstoepassers in kennis gestel.” Die provinsiale regering versoek enigiemand wat ŉ e-pos van [email protected] ontvang het, om dit aan [email protected] te stuur.